Nacionālā botāniskā dārza Dendrofloras nodaļa
Dendrofloras nodaļa ir Nacionālā botāniskā dārza struktūrvienība, kurā tiek pētīta kokaugu sistemātika, ekoloģija un fizioloģija, veidotas un uzturētas Botāniskā dārza kokaugu un Latvijas savvaļas floras kolekcijas. Kopš Botāniskā dārza dibināšanas tiek veikta Latvijas parku, dendroloģisko stādījumu izpēte un inventarizācija, dižkoku uzskaite. Dendrofloras nodaļa uztur Nacionālā botāniskā dārza herbāriju, kura kods starptautiskajā herbāriju reģistrā ir HBA. Tajā uzkrāti aptuveni 50 000 herbārija eksemplāru, galvenokārt tie parkos un dendroloģiskajos stādījumos introducētie taksoni, ārzemju ekspedīcijās un ceļojumos ievāktais herbārijs, kā arī vietējie kokaugu taksoni no Baltijas jūras austrumu piekrastes valstīm. Dendrofloras nodaļa agrāk veica arī Botāniskā dārza Index seminum sastādīšanas, publicēšanas un sēklapmaiņas darbu, bet tagad piedalās tā sastādīšanā. Nodaļas eksperti ir kompetenti apsekot parkus, novērtēt to apstādījumu stāvokli un dot padomus to kopšanai, izstrādāt aizsargājamo dendroloģisko stādījumu dabas aizsardzības plānus. Viņi ir izstrādājuši Īpaši aizsargājamo dendroloģisko stādījumu vērtēšanas vadlīnijas un kritērijus.